《同毛松龄沈肇熙吴大田游万柳堂书壁》
清代·姚燮

驱马畿东万柳绿，一折一纡随路曲。日光筛动梢头烟，烟末红阑见楼屋。

登楼不见万柳丝，但见明渌摇凉飔。凉飔霏霏动楼影，明渌浮浮碧天静。

低有莺语高燕飞，燕垂红袖莺黄衣。莺歌燕舞留春媚，我忆江南梦中醉。

眼前客尽江南人，低头解唱江南春。低头忽见空庭絮，凄绝残春留不住。

三月春归人未归，春归不去留何为？城岚落日君低唱，沧海流云吾远悲。

落日不落邻钟催，流云来展西山眉。西山黛眉如可即，默与西山致离别。

满楼山色青濛濛，荷华开时多好风。荷华开时燕莺去，我亦迢迢在行路。

谁来赏我壁间句，细酌荷风写纨素。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。